ΓΡΑΠΤΗ ΕΡΩΤΗΣΗ E-3273/98

υποβολή: Kyösti Virrankoski (ELDR) προς την Επιτροπή

(30 Οκτωβρίου 1998)

Θέμα: Χρήση των πιστώσεων τιμαριθμικής αναπροσαρμογής των διαρθρωτικών ταμείων

Κατά τη Διάσκεψη Κορυφής του Εδιμβούργου καθορίσθηκε το ύψος της συνεισφοράς κάθε κράτους μέλους της ΕΕ στη χρηματοδότηση των διαρθρωτικών ταμείων. Δεδομένου ότι το ύψος των εν λόγω συνεισφορών έχει υπολογισθεί με βάση τις τιμές του πρώτου έτους της περιόδου προγραμματισμού, η απώλεια αξίας που έχει προκληθεί λόγω του πληθωρισμού θα αντισταθμισθεί με πιστώσεις τιμαριθμικής αναπροσαρμογής.

Εν τούτοις, η κυβέρνηση της Φινλανδίας προτείνει στο πλαίσιο του προϋπολογισμού της για το προσεχές έτος στο κοινοβούλιο της χώρας να μη δεχθεί η Φινλανδία τις πιστώσεις αυτές τιμαριθμικής αναπροσαρμογής παρά μόνο εάν η συνεισφορά του φινλανδικού κράτους καταβληθεί από άλλη πηγή.

Αναφορικά με τα ανωτέρω ερωτώ:

1. Ποια κράτη μέλη έχουν ήδη παραιτηθεί κατά την τρέχουσα περίοδο προγραμματισμού από το δικαίωμα να εισπράξουν μέρος της χρηματοδότησης από διαρθρωτικά ταμεία ή από τις πιστώσεις τιμαριθμικής αναπροσαρμογής που τους έχουν εγκριθεί;

2. Ποια κράτη μέλη έχουν δηλώσει ότι δεν θα δεχθούν τη βασική χρηματοδότηση από τα διαρθρωτικά ταμεία ή τις συνυφασμένες μ' αυτήν πιστώσεις τιμαριθμικής αναπροσαρμογής;

3. Οι συμφωνίες που έχουν συναφθεί μεταξύ της ΕΕ και των κρατών μελών αυτής όσον αφορά τα προγράμματα για τους στόχους παρέχουν το δικαίωμα στα εν λόγω κράτη να μη δεθχούν τις πιστώσεις τιμαριθμικής αναπροσαρμογής;

4. Πώς προτίθεται να προστατεύσει η ΕΕ τα δικαιώματα των περιοχών εκείνων των στόχων στα κράτη μέλη οι οποίες κινδυνεύουν να απωλέσουν λόγω των ενεργειών μιας εθνικής κυβέρνησης τις πιστώσεις που τους αναλογούν βάσει των συμφωνιών που έχουν συναφθεί εν σχέσει με τα προγράμματα για τους στόχους;

Απάντηση της κας Wulf-Mathies εξ ονόματος της Επιτροπής

(24 Νοεμβρίου 1998)

Δυνάμει των διατάξεων της εφαρμογής που περιλαμβάνονται σε κάθε κοινοτικό πλαίσιο στήριξης (ΚΠΣ) και ενιαίο έγγραφο προγραμματισμού (ΕΕΠ), η τιμαριθμική αναπροσαρμογή αφορά αποκλειστικά την κοινοτική συνδρομή. Μία εθνική ή περιφερειακή συγχρηματοδότηση της τιμαριθμικής αναπροσαρμογής των πόρων, αν και αποτελεί γενικό κανόνα, δεν είναι ωστόσο απαραίτητη παρά μόνο στην περίπτωση κατά την οποία η χορήγηση πόρων αφορά τύπους παρεμβάσεων για τις οποίες, συνεπεία της εν λόγω τιμαριθμικής αναπροσαρμογής, τα όρια ποσοστών της συγχρηματοδότησης που προβλέπονται στα σχετικά ΚΠΣ και στο ΕΕΠ, θα είχαν επιτευχθεί ή ξεπερασθεί, ελλείψει μίας τέτοιας συγχρηματοδότησης.

1.-2. Η Επιτροπή δεν γνωρίζει καμία απόρριψη ή κοινοποίηση άρνησης όσον αφορά τις χρηματοδοτήσεις των διαρθρωτικών ταμείων ή της τιμαριθμικής αναπροσαρμογής αυτών από ένα κράτος μέλος.

3. Οι διατάξεις εφαρμογής που αναφέρονται ανωτέρω, κυρίως το μέρος που αφορά την τιμαριθμική αναπροσαρμογή αποτελούν εξ ολοκλήρου μέρος των διατάξεων που πρέπει να εφαρμόσει η Επιτροπή και το σχετικό κράτος μέλος. Η τιμαριθμική αναπροσαρμογή των χορηγουμένων πιστώσεων στα ΚΠΣ και στο ΕΕΠ αποτελεί, κατά συνέπεια, τον κανόνα.

4. Η χορήγηση της τιμαριθμικής αναπροσαρμογής πόρων εντός των ΚΠΣ και του ΕΕΠ προτείνεται από την επιτροπή παρακολούθησης των σχετικών ΚΠΣ ή του ΕΕΠ. Η εν λόγω επιτροπή εργάζεται βάσει συνεργασίας κυρίως των αρμοδίων οργανισμών σε περιφερειακό ή τοπικό επίπεδο, όπως καθορίζονται από το κράτος μέλος. Στο πλαίσιο αυτό, η Επιτροπή επιμένει για μία χορήγηση τιμαριθμικής αναπροσαρμογής των πόρων που επιτρέπει να επιτευχθούν καλλίτερα οι στόχοι που καθορίζονται στα ΚΠΣ και στο ΕΕΠ, για μεγαλύτερο όφελος των επιλέξιμων περιοχών.